જીવનમાં ગુરૂની જરૂરિયાત હરકોઈને હોય જ છે અને હોવી જ જોઈએ. ગુરૂના પણ ગુરૂ હોય છે. એટલે કે જે આપણું માર્ગદર્શન કરે છે તેમને પણ કોઈ ને કોઈ માર્ગદર્શન આપતા ગુરૂ હોય જ છે. અર્જુનના માર્ગદર્શક શ્રી કૃષ્ણ અને તેમના પણ ગુરૂ એટલે ઋષિ સાંદીપની. પહેલાના સમયમાં કોઈ શાળા, અકાદમી કે કોલેજ ન્હોતી, એટલે ગુરૂ ગૃહવાસ કરીને જ જ્ઞાનપ્રાપ્તિ થતી. ગુરૂના ઘેર રહીને વિદ્યાભ્યાસ થતો. શ્રી કૃષ્ણ અને સુદામા એ સાંદીપની ઋષિના આશ્રમમાં, શ્રી રામચંદ્ર એ વાલ્મીકી આશ્રમમાં રહીને વિદ્યાના પાઠ શિખ્યા અને કેળવણી લીધી. આશ્રમમાં રહીને તમામ કામ પણ કરવા પડતા..